Es tracta d'una extensa crònica, fins ara inèdita, escrita per Magí Sivillà, sobre la Guerra dels Segadors.
L'acte, organitzat per l'Arxiu Comarcal de la Conca de Barberà, va comptar amb l'assistència d'una trentena de persones.
Sònia Gual Miró, membre de l'equip de l'Arxiu Comarcal, va ser l'encarregada de conduir l'acte.
Josep Gomis i Martí, president de l'Associació Museu-Arxiu de Montblanc i Comarca i del Museu Comarcal de la Conca de Barberà, va encetar els parlaments agraint als ponents i a tots els assistents la seva presència i participació en l'acte.
Seguidament, Valentí Gual Vilà, Doctor en Història Moderna i professor de la Universitat de Barcelona, va ser l'encarregat de presentar l'obra.
Gual, va posar èmfasi en el context històric de la Guerra dels Segadors i en la transcendència d'aquesta obra en la historiografia del conflicte, ja que la crònica repassa els principals episodis viscuts a Catalunya entre 1598 i 1649 i detalla les causes i l'evolució de la Guerra dels Segadors o de Secessió.
Recordem que el conflicte tingué com a efecte més perdurable la signatura del Tractat dels Pirineus de l'any 1659 entre Espanya i França, que separava del Principat de Catalunya, el comtat de Rosselló, el Conflent, el Vallespir, el Capcir i una part del comtat de Cerdanya.
També va intervenir Guillem Carreras Albareda, sociòleg i editor de l'obra.
Tal i com va assegurar Gual, Carreras, ha fet un important treball de transcripció de la crònica de Magí Sivillà.
Per la seva banda, Carreras, va centrar la seva intervenció en la presentació del personatge i va destacar els aspectes de la identitat catalana presents a l'obra.
Pel que fa a la crònica, Sivillà descriu els conflictes de poder de l'alta aristocràcia, però també les condicions de vida populars; estratègies militars i tacticismes de l'alta diplomàcia; alhora que inclou transcripció de nombrosos documents.
Per tant, la crònica de Sivillà és del tot interessant perquè no només descriu uns fets, sinó també les sensacions viscudes per la ciutadania, soldats, eclesiàstics i entre els membres de les Corts.
Pel que fa a l'autor de la Historia general del principado de Cataluña, condados de Rossellón y Cerdaña, Magí Sivillà Magoles, va néixer a Santa Coloma de Queralt el 26 d'octubre de 1597 i va morir a París l'any 1657.
Guillem Carreras va explicar que entre el seu cercle hi trobem figures rellevants que intervingueren en el conflicte, com el comte de Santa Coloma Dalmau III de Queralt, el governador de Catalunya Josep Biure i Margarit, el rei francès Lluís XIII, la regent francesa Anna d'Àustria, el cardenal Mazarin, el mariscal La Mothe, el ministre de guerra Le Tellier i molts d'altres diplomàtics i aristòcrates transcendentals de l'època.
Finalment, l'alcalde de Montblanc, Josep Andreu i Domingo, va cloure l'acte, qui va destacar la importància que té la publicació de treballs i d'estudis sobre personatges rellevants de la Conca i la Baixa Segarra que tingueren un paper important en la història de Catalunya.
Magí Sivillà (Santa Coloma de Queralt, 1597 - París, 1657) doctor en Teologia i ambaixador de la Diputació del General i el Consell de Cent barceloní a França ha esdevingut un important cronista de la Guerra dels Segadors o de Secessió.